En marxa el dispositiu especial de Tots Sants
29 octubre 2019

## En marxa el dispositiu especial de Tots Sants29 octubre 2019Última actualització: 14 juliol 2025

![](../gestion/img/_AO_3839-copia.jpg)  
  

El regidor de Seguretat i Trànsit, Nacho Arnau; juntament amb el regidor delegat de Serveis Bàsics, Miguel Ángel Picornell; i l'intendent de la Policia Local, Salvador Morant, han presentat el dispositiu que s'ha preparat al cementiri municipal amb motiu de la festivitat de Tots Sants. El dispositiu estarà operatiu des de hui, fins el divendres, 1 de novembre (Tots Sants), de 7.30 a 18.30 hores. L'horari del cementiri durant aquests dies serà, des de les 7.30 matí fins a les 18.30 hores.

El dispositiu de Tots Sants estarà format per quatre agents de la Policia Local en torn de matí i vesprada, voluntaris de Protecció Civil, Creu Roja i operaris de senyalització, els qui s'encarregaran de vetllar per la seguretat i tranquil·litat dels ciutadans que es desplacen aquests dies el cementiri.

Per la seua banda, La Marina Gandiense ofereix un servei especial els dies 30 i 31 d'octubre, i l'1 de novembre, des de les 9 del matí fins a les 18.30 hores. Del Grau eixirà cada hora en punt des de les 9 del matí, mentre que del cementiri a les mitges hores, sent l'últim autobús a les 18.30 hores.

Pel que fa a la circulació de vehicles, **Nacho Arnau** ha recordat que igual que anys anteriors, s'estableix un sol sentit de circulació per evitar embussos, millorar la fluïdesa del trànsit i augmentar la seguretat de les persones que acudeixen a peu al cementiri.

**Salvador Morant** ha demanat a les persones que vagen al camp Sant que respecten les indicacions dels agents i els membres de Protecció Civil. Quant a l'estacionament, l'Intendent de la Policia local ha recordat que es disposarà de les tres zones habituals.

**Miguel Ángel Picornell**, ha informat que el Departament de Parcs i Jardins ja porta setmanes actuant a tot el cementiri i fins i tot, s'han eliminat dos troncs de palmeres afectades pel morrut roig. També Serveis Bàsics ha estat repassant de material i pintura determinades zones, s'ha actuat en el paviment dels carrers de la zona més vella del cementiri i s'han instal·lat 32 lluminàries LED a tot el cementiri, ja que amb el canvi d'hora la visita a les instal·lacions quedava molt limitada i de vegades, perillosa per la foscor.

Sobre el dispositiu, el regidor ha declarat que "_Hi haurà un equip d'informadors que assistirà als visitants i que actuarà com a reforç del personal del cementiri, que està mobilitzat al 100% al llarg de tota aquesta setmana. A més els usuaris disposaran de 15 contenidors de 100 litres de capacitat per evitar l'ús de bosses de plàstic_". Finalment, Picornell ha explicat que com a novetat aquest any i coincidint amb les hores centrals del dia, entre les 10 i les 14 hores, actuarà un quartet musical que interpretarà partitures apropiades per al lloc.

L'edil ha recordat que la missa de difunts serà el divendres a les 16.30 hores i que per segon any consecutiu es fa de tarda per petició expressa del clergat local, ja que al matí es fan els actes litúrgics en les diverses parròquies.

Horaris especials de la Marina per al trajecte Grau-Cementiri i viceversa que operarà els dies 30 i 31 d'octubre i 1 de novembre.

Grau-Cementiri: 9, 10, 11, 12, 13, 16, 17 i 18 hores.  
Cementiri-Grau: 9.30, 10.30, 11.30, 12.30, 13.30, 16.30, 17.30 i 18.30.

[Twittear](https://twitter.com/share)